Zīmēšana

Ko es redzu, ko es jūtu,

dienu vieglu, dienu grūtu,

to es aizlaižu ar vēju,

tikai iepriekš uzzīmēju.

Visur tur, kur es reiz skumu,

atstāju es zīmējumu.

Mocīties nav manā dabā

dzīvē vienkāršā un labā.

Kad es gāju vidusskolā,

reizēm zīmēju uz sola,

lai pēc tam ar lielu otu

pats to solu pārkrāsotu.

Visur tur, kur es reiz skumu,

atstāju es zīmējumu.

Mocīties nav manā dabā,

kaut ar mani bargi sabar.

Dzīvi ritmi, gaišas ielas –

manu sapņu izejvielas.

Tu sev cēli priekšā sētu,

tagad redzi apzīmētu.

Visur tur, kur es reiz skumu,

atstāju es zīmējumu.

Mocīties nav manā dabā,

labāk sirdī prieku glabāt.

Visas līnijas un krāsas

man ir draudzenes un māsas.

Ja ir tukša diena mana,

tad vēl paliek zīmēšana.

Visur tur, kur es reiz skumu,

atstāju es zīmējumu.

Mocīties nav manā dabā

dzīvē vienkāršā un labā.